CELEX: 62014TN0847
Language: el
Date: 2014-12-30 00:00:00
Title: Υπόθεση T-847/14: Προσφυγή της 30ής Δεκεμβρίου 2014 — GHC κατά Επιτροπής

16.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 56/28
            
         Προσφυγή της 30ής Δεκεμβρίου 2014 — GHC κατά Επιτροπής
   (Υπόθεση T-847/14)
   (2015/C 056/39)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: GHC Gerling, Holz & Co. Handels GmbH (Αμβούργο, Γερμανία) (εκπρόσωπος: D. Lang, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την εκτελεστική απόφαση της Επιτροπής της 31ης Οκτωβρίου 2014 C(2014) 7920 καθώς και την ποσόστωση που χορηγήθηκε στην προσφεύγουσα για την εμπορία υδροφθορανθράκων κατά το 2015, καθόσον με αυτήν χορηγήθηκε στην προσφεύγουσα υπέρμετρα χαμηλή ποσόστωση και τιμή αναφοράς,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής η προσφεύγουσα προβάλλει τρεις λόγους.
   
               1.
            
            
               Πρώτος λόγος: παράβαση του κανονισμού (EΕ) 517/2014 (1)
               
               
                           —
                        
                        
                           Η προσφεύγουσα υποστηρίζει ότι η καθής καθόρισε για την προσφεύγουσα πολύ χαμηλή τιμή αναφοράς και της χορήγησε χαμηλή ποσόστωση για το 2015. Επισημαίνει ότι, κατά τον υπολογισμό της, η Επιτροπή έλαβε υπόψη την εξέλιξη του όγκου των αποθεμάτων κατά τα έτη αναφοράς.
                        
                     
                           —
                        
                        
                           Η προσφεύγουσα υποστηρίζει ότι δεν ελήφθησαν υπόψη το γράμμα, το ιστορικό της θεσπίσεως, η όλη οικονομία και ο σκοπός του κανονισμού 517/2014.
                        
                     
                           —
                        
                        
                           Στο πλαίσιο του συγκεκριμένου λόγου ακυρώσεως, η προσφεύγουσα υποστηρίζει ότι η ετήσια εξέλιξη των αποθεμάτων δεν είναι κατάλληλη προκειμένου να καθορισθεί η ποσότητα που πράγματι διατέθηκε στο εμπόριο από τους εισαγωγείς και τους εξαγωγείς που δεν είναι παραγωγοί, αλλά διαστρεβλώνει τον καθορισμό σε βάρος της προσφεύγουσας
                        
                     
         
               2.
            
            
               Δεύτερος λόγος: παραβίαση της αρχής της ισότητας κατά το άρθρο 20 του Χάρτη Θεμελιωδών Δικαιωμάτων της Ευρωπαϊκής Ένωσης
               
                           —
                        
                        
                           Με τον συγκεκριμένο λόγο, η προσφεύγουσα υποστηρίζει ότι υπέστη αδικαιολόγητα δυσμενή μεταχείριση λόγω της συνεκτιμήσεως της ετήσιας εξελίξεως των αποθεμάτων κατά τα έτη αναφοράς ως προς τους εισαγωγείς που εξαντλούν τα αποθέματά τους κατά τη διάρκεια του έτους αναφοράς και δεν τα αποθηκεύουν πέραν του τέλους του έτους.
                        
                     
                           —
                        
                        
                           Επιπλέον, ως τέταρτη εισαγωγέας, η προσφεύγουσα υπέστη αδικαιολόγητα δυσμενή μεταχείριση έναντι των παραγωγών, δεδομένου ότι η εκτίμηση της εξελίξεως των ετήσιων αποθεμάτων μπορεί να αντικατοπτρίζει ορθώς την ποσότητα που πράγματι διατέθηκε στο εμπόριο, ενώ η εν λόγω ποσότητα διαστρεβλώθηκε σε βάρος της προσφεύγουσας.
                        
                     
         
               3.
            
            
               Τρίτος λόγος: παράβαση της υποχρεώσεως αιτιολογήσεως του άρθρου 296 ΣΛΕΕ
               
                           —
                        
                        
                           Η προσφεύγουσα προβάλλει μεταξύ άλλων ότι η προσβαλλόμενη δεν τηρεί τις υποχρεώσεις αιτιολογήσεως και ειδικότερα ότι δεν προκύπτει, ως προς την προσφεύγουσα, η σύνθεση των τόνων ισοδυνάμου CO2.
                        
                     
         
      (1)  Κανονισμός (ΕΕ) 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) 842/2006 (ΕΕ L 150, σ. 195).